khistorydata/jeongjo-sjw-relations huggingface dataset:
정조 19년
金啓洛以義禁府言啓曰時囚罪人金兌瑞原情公事判付內考律勘放後草記事命下矣金兌瑞傳旨內虛留米爲一百九十四石太單代租爲三十六石而發賣或私分不畏法意狼藉偸弄萬萬痛惡拿來依法重繩罪取考律文則大典通編倉庫條有曰還穀虛錄反詐者徒三年定配又五年禁錮大明律受贓條有曰凡監臨官吏若將物貨散與部民多取價利者計餘利準不枉法論不枉法贓二十貫杖八十名例有曰二罪俱發以重者論大典通編推斷條有曰犯私罪杖一百以上之罪告身盡行追奪矣金兌瑞從重論告身盡行追奪黃海道豐川府安山驛徒三年定配又五年禁錮而以傳旨內辭意具罪目依例發遣府書吏押送配所何如傳曰何足責如非首犯則分揀只以首犯勘罪可也
정조 19년
禁府啓目西生前僉使金兌瑞原情云云傳旨內辭緣泛稱遲晩刑推得情何如啓考律勘放後草記爲良如敎又啓目承文博士李志容原情云云傳旨內辭緣泛稱遲晩刑推得情何如啓附過放送爲良如敎
정조 19년
左議政臣兪彦鎬箚曰伏以政院雖爲號令百司之地而籌司係是大臣衙門故院隷之於司吏不敢輕易下手者卽古例然也向日備局吏有見招於政院者院隷以其行步之稍緩至於築䐉推背云故臣果使有司堂上査治厥隷矣昨見左副承旨李勉兢疏本則盛氣張皇極口侵詆不遺餘力臣誠不勝其駭然也夫政院之於上司吏屬苟係公事則或囚禁或懸罰猶之可也承旨之直使院隷推背而來者擧措乖當觀聽有駭大臣之致責體例當然且政府之因公推治院隷前後何限而爲承宣者若是反詈公肆噴薄曾未之聞也然是則固可諉以年少昧例而第其疏中停刑弛禁一段語旨意極其深緊蓋院隷之施笞適在聖節前一日耳臣果有不審之失而亦不過無心之致則藉此爲說又何其巧且憯也不可以事關自己而仍置不論臣謂左副承旨李勉兢特罷其職以正風習以存體統斷不可已也取進止答曰省箚具悉卿懇承宣疏語極爲駭然卿之推治院隷意在尊體貌斷當愧謝而已設或引義平說爲可焉敢別出遁辭至以停刑弛禁藉重乎本事之外萬萬未妥譴罷輕矣施以不敍之典仍傳曰此批答遣史官傳諭
정조 19년
右尹林道浩疏曰伏以臣泄痢之病浹旬彌苦轉至侵劇又添昏眩之症頭暈目眛神精迷錯貼席叫苦應赴之衙連事懸病呈告之單見阻喉院以公以私悚蹙方切際差城隍發告祭獻官此是本府之所主管奉行者也臣之病狀苟有一分强加之勢敢不竭蹶趨赴以效職事而目下實狀萬無力疾將事之望玆敢干冒崇嚴仰暴衷情伏乞聖慈俯諒臣實病之難强亟遞臣職名以爲享官變通之地仍治臣瀆擾之罪以肅朝綱千萬幸甚臣無任云云以右尹林道浩上疏傳曰許遞其代後日政差出
정조 19년
刑曹參判李亨元疏曰伏以臣性則昏愚跡則危臲荷天地河海之澤坑坎袵席都是恩造前後除旨之下拂拭旣勤誨諭備至臣以生死向前之忱不敢顧他束帶隨行恬若無故每自省如無所容至於專對之命責任甚重實非如臣所可堪承而係是往役義難辭巽見今行期不遠出疆隔月萬里風雪京闕之戀將何堪抑臣有區區私情臣之父母墳山在於忠淸道新昌地距京計程信宿可到臣濫叨寵渥四載按道每於巡路春秋省掃榮溢松楸光動鄕里生死幽明何莫非聖恩所及而今將遠離經歲當還履玆霜露衷情難抑敢恃慈覆之仁仰瀆崇嚴之聽伏乞聖上俯垂矜諒特許臣來往之暇仍命遞解臣職名俾安微分千萬幸甚臣無任云云答曰省疏具悉卿其依所請往省
정조 19년
乙卯九月二十五日辰時上御誠正閣諸承旨持公事入侍時行都承旨趙鎭寬行左承旨李祖承行右承旨尹弼秉右副承旨金啓洛同副承旨鄭尙愚假注書曺錫中呂東植記注官金良倜記事官吳泰曾檢校直閣金勉柱以次進伏訖上命讀各房公事尙愚讀奏繕工副奉事李敬儒病親呈辭及平安監司金載瓚狀啓安州牧使曺翬振到任事咸鏡監司趙宗鉉狀啓都事朴聞遠到任事鎭寬讀奏黃海監司徐邁修啓本長淵縣反庫事及忠淸監司柳焵啓本過時未葬者過葬者月日物種盡錄事全羅監司徐鼎修狀啓靈巖等邑人物渰死民家燒燼恤典題給事祖承讀奏禮曹單子香室傳香事弼秉讀奏黃海監司徐邁修啓本罪人池東旭載寧郡到配事及全羅監司徐鼎修啓本樂安郡充軍罪人李定放送事忠淸監司柳焵啓本定山縣充軍罪人李銈三嘉縣移配事訖上命書判付上曰戶房先退鎭寬退出上曰二所監軍金稙令兵判決棍十五度出榻敎仍命退諸臣以次退出
정조 19년
行都承旨趙鎭寬坐行左承旨李祖承坐行右承旨尹弼秉坐左副承旨未差右副承旨金啓洛坐直同副承旨鄭尙愚坐直注書趙台榮病一員未差假注書曺錫中仕呂東植仕直事變假注書洪奭周仕
정조 19년
尹弼秉啓曰大司憲掌令一員未差執義朴瑞源掌令鄭毅祚持平金和鍾呈辭持平金銑在外監察茶時之意敢啓傳曰知道
정조 19년
尹弼秉啓曰右邊捕盜大將柳孝源以禁軍別將明日慕華館戎器點考出去矣所佩命召及大將牌傳令牌何以爲之敢稟傳曰仍佩往來
정조 19년
趙鎭寬啓曰卽者副校理李福潤以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 19년
備忘記慶州營將趙岐下直長弓一張長箭一部片箭一部筒兒一箇賜給
정조 19년
傳于鄭尙愚曰政官牌招開政
정조 19년
以吏曹參議韓用龜牌不進罷職傳旨傳于鄭尙愚曰許遞今日政差出
정조 19년
有政吏批判書尹蓍東進參判洪明浩禁府坐起進參議韓用龜牌不進行都承旨趙鎭寬進啓曰大丘府判官今當差出而本府以營下劇邑物衆地大素稱難治不可不擇差他道有聲績未準限守令竝擬何如傳曰允
정조 19년
以徐美修爲大司諫黃乃正爲掌令朴鍾淳爲副校理金履成爲右尹徐有隣爲內醫提調金箕應爲司僕主簿金載翼爲安岳郡守鄭述仁爲信川郡守金順行爲高山縣監李遇濟爲殷栗縣監故通德郞李毅行贈吏參例兼故僉知金時侃贈吏議以上前參判金履成兩代追贈再政以宋煥箕爲吏曹參議宋益鼎爲宗廟副奉事洪履簡爲大丘判官
정조 19년
兵批判書沈煥之病參判李益運病參議李羽晉入直進參知崔守魯病右副承旨金啓洛進副護軍李儒敬副司直林道浩
정조 19년
吏曹口傳政事以李英胄爲任實縣監
정조 19년
兵曹口傳政事副司果申絢
정조 19년
以廣州留守沈頤之狀啓分院諸條流弊宜卽釐革事傳于趙鎭寬曰令廟堂草記稟處
정조 19년
趙尙鎭景慕宮郞廳以都提調意啓曰本宮御覽植木帖子每四季朔修整以入矣今季朔則別無生枯之可以修整者御覽植木帖子姑不請出之意敢啓傳曰知道
정조 19년
鄭尙愚以弘文館言啓曰本館上番闕直事甚未安應敎韓光植校理朴吉源竝卽牌招以爲推移入直之地何如傳曰允
정조 19년
尹弼秉以禁衛營言啓曰本營新番慶尙左道五哨軍兵點考則其中大丘軍一名冒年代送卜馬又以疲劣者苟充上送一匹中路致傷柒谷卜馬皆是駑駘不合軍馬之中一匹亦爲中路致傷今若還下送則往來有弊故姑令代立而莫重宿衛上番之軍馬若是疎虞事體萬萬驚駭當該守令指名現告拿問處之代點虞候宋綸源番上軍馬不善照點苟充上送俱涉駭然拿問勘罪兵使李潤謙亦難免不能檢飭之失從重推考代送軍還爲下送使之卽速代定上送之意分付何如傳曰允近來紀綱雖解弛師律所關尤何等自別且況宿衛番上之軍乎大丘判官所爲萬萬無嚴人與馬俱爲執頉事未前聞豈可拿處而止爲先罷其職令該府拿來嚴問捧口招虞候何足責卿其嚴棍草記該帥臣罷拿適足爲占便渠以帥臣不知宿衛之重其委折令憲府發緘取招可也
정조 19년
李祖承以禁衛營言啓曰來十月當十三番後部後司屬慶尙道五哨軍兵逢點實數五百十六名已爲點閱整齊來十月初一日與內外各處入直將官軍兵等依例替代後舊軍放送之意敢啓傳曰知道
정조 19년
李祖承以御營廳言啓曰本廳來十月十一月兩朔應立左部前司屬慶尙右道五哨軍兵五百十七名今已逢點整齊矣十月初一日與前部後司軍兵替代立番後舊軍放送之意敢啓傳曰知道
정조 19년
李祖承以御營廳言啓曰本廳來十二月丙辰正月兩朔應立左部左司屬慶尙右道五哨軍兵十一月二十五日京中逢點十二月初一日與前司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處知會之意敢啓傳曰知道
정조 19년
金啓洛以均役廳言啓曰本廳經用近益浩多將有難繼之慮矣取見各道今年還穀分留成冊則加分之數夥然就其中城役所區劃及京外需用之不得不加分者外所餘之數關問各該道不計多寡從近年已例屬之本廳以補經費何如傳曰允諸道耗條之竝爲取用果有前例乎往復有司堂上停當後草記可也
정조 19년
尹弼秉以義禁府言啓曰金兌瑞告身盡行追奪黃海道豐川府安山驛徒三年定配又五年禁錮照律草記批旨內何足責如非首犯則分揀只以首犯勘放可也事命下矣金兌瑞旣非首犯云分揀放送當該首犯僉使關問該道指名報來後勘處何如傳曰允
정조 19년
禁府啓目慶州前府尹宋銓原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允又啓曰安岳前郡守李文會殷栗前縣監張至冕李益洙等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編竝只議處何如判付啓依允
정조 19년
乙卯九月二十六日辰時上御暎花堂抄啓文臣課講入侍時行左承旨李祖承記事官趙台榮記注官金良倜記事官吳泰曾課講試官一提學沈煥之原任直提學徐龍輔以次進伏訖煥之曰抄啓文臣中申絢時帶臺職故不得入來矣上命書傳敎曰抄啓文臣中時帶臺職人許遞使之應講抄啓文臣副司果金近淳等進伏上曰今日課講不必一人式鱗次進講諸文臣竝爲進前講論文義可也近淳等進前講論近思錄第一卷文義上曰文義中疑晦處依向日課講時例文臣中互相發問相爲條對可也近淳等論難文義訖上曰向者申飭何如而今聞條對猶未通曉事甚可駭諸臣於某處相約齊會詳確文義後以應後日之講而今番講說則申絢洪奭周善爲成編以入可也仍命講員先退命書傳敎曰今番蔭官應製策題旣出常格三中一副奉事金順行條對博洽指陳綜明其在詢事考言之義宜試百里之任六品守令窠今日政陞擬三中二前縣監鄭述仁雖略於我朝頗詳於中華亦於今日政陞擬守令三中三前牧使尹行儼逐條考據諸券之最文甚老練陞敍革三中佐郞李寅燮已經準職半熟馬一疋賜給前判官李英裕復職調用三下令任希復別提權襈前郡守兪漢雋革三下前縣監柳秉均主簿徐應輔令申史源前令鄭致愚佐郞南溟學各紙三卷次上正郞權思浩參奉李厚延革次上令朴右源前縣監金在鎭徐有容前都事鄭有淳前府使李敏亨令朴宗羽前察訪金獻行正韓用和都事李金鋼各紙二卷賜給煥之曰今番庭試武科出身中士族之當爲赴防者應頉外依例赴防何如上曰今番係是慶科特爲除之可也煥之曰除赴防則有納米之例何以爲之乎上曰亦爲除之可也出擧條命退諸臣以次退出
정조 19년
行都承旨趙尙鎭坐行左承旨李祖承坐右承旨未差左副承旨未差右副承旨金啓洛坐直同副承旨鄭尙愚坐直注書趙台榮病一員未差假注書趙錫中仕呂東植仕直事變假注書洪奭周仕
정조 19년
金啓洛啓曰大司憲未差執義朴瑞源掌令鄭毅祚持平金和鍾牌招啓辭未下掌令黃乃正持平金銑在外監察茶時之意敢啓傳曰知道
정조 19년
趙尙鎭啓曰玉堂備員間視事頉稟之意敢啓傳曰知道
정조 19년
趙尙鎭啓曰來初一日輪對日次矣敢稟傳曰當次人受點後日次待令
정조 19년
趙尙鎭啓曰右承旨尹弼秉今日不爲仕進卽爲牌招何如傳曰許遞前望單子入之待下批牌招察任
정조 19년
鄭尙愚啓曰訓鍊大將李柱國以兼察御營大將明日本廳新舊番合操出去矣所佩訓鍊大將命召何以爲之敢稟傳曰仍佩往來
정조 19년
趙尙鎭啓曰卽者修撰趙德潤身在入直不見交代以掃墳下直徑先出去所當直捧禁推傳旨而此與無端徑出有異推考警責玉堂上下番俱空事甚未安應敎韓光植校理朴吉源傳旨未下校理金熙稷副修撰李晴鄭來百在外副校理李福潤疏批未下副校理朴鍾淳修撰沈奎魯卽爲牌招入直何如傳曰允
정조 19년
傳于鄭尙愚曰慶尙左兵虞候令禁將嚴棍草記矣更思往來煩弊帥臣則方在待勘令道臣決棍後狀聞事分付
정조 19년
以應敎韓光植校理朴吉源牌不進罷職傳旨傳于趙尙鎭曰只推
정조 19년
以忠淸監司柳焵狀啓沔川郡守洪大應罷黜事傳于趙尙愚曰令該曹口傳差出待下批當日辭朝
정조 19년
吏曹口傳政事以尹光心爲沔川郡守
정조 19년
鄭尙愚以戶曹言啓曰卽者本曹正郞尹光心除拜沔川郡守矣所帶別例房之任不可付之生手鑄役監董勅需經紀諸般擧行俱係緊重前正郞尹光心姑爲仍任何如傳曰允其代令該曹口傳差出可也
정조 19년
吏曹口傳政事以尹寅國爲沔川郡守
정조 19년
金啓洛以備邊司言啓曰因廣州府留守沈頤之分院弊瘼査實狀啓有令廟堂稟處之命矣取見其狀本則諸般條件俱係不法傍近居民往來船隻種種爲弊之端至於此極身爲郞官不惟不能禁戢私造斗斛刑具一任院屬之行惡論其所犯誠極可痛而其來已久有難一一追究自今大加釐革定爲節目使一方之民永受爲民除瘼之惠澤有不可已今此條列中火稅戶稅事旣自本府定送幕屬平均捧給云此後雖一束之稅一戶之納如或有不由本府私自徵捧者則院官狀聞論罪院屬自本府嚴繩而院屬推捉不必文移該院發關楊根郡直令該郡捉送至於居民造舍出牌徵贖事院官旣異守令出牌推捉已是法外照律然後始可徵贖則該院之私自徵贖尤極驚駭此後或有犯斫場內之民則報于各該地方官使之査治徵贖一款無敢更犯商船推捉掘坎調丁事磁器在運旣有次數及定期一依舊例輪回於上流諸邑去來船隻無敢如前執捉白土之應入調丁之幾何豫爲磨鍊論報留守營自留守營從實數分排日字無令濫費糧米有妨農時其餘公私木物搜檢捧賂用刑囚人等各項弊端使該道道臣及本府留守這這探察如有不悛舊習更爲犯科之事則隨卽啓聞以爲重勘之地令守臣逐條論列往復該院著爲節目分置該院及該道監營廣州本府一件報本司以爲永久遵行事竝爲分付何如傳曰節目無喙何益於杜弊禁暴乎畿伯亦有査啓而條列頗詳此草記還下更爲看詳通同論理草記不爲則已旣爲之事如是決折有何利益矯改之可言乎
정조 19년
金啓洛以備邊司言啓曰卽見廣州府留守沈頤之狀啓則以爲境內田種一齊豐熟而至於水田則未移晩移其所被害反有其甚於昨年躬執査究屢加裁量者爲一百三十三結零地部劃下三十結外不足災一百三結七十負四束加劃昨年停退軍餉八千石今將準收而畓農大遜於田農以相當穀代封待春分糶還作本色事竝請令廟堂稟旨分付矣本府年事雖曰穴農比之沿海諸邑則差有勝焉今此所請災結守臣必有料量而一邑之災至過百結稍過分數前劃送三十結外加劃五十結令守臣更加精覈酌量分俵則未移晩移之全未食實者庶免白徵之冤至於昨年停退軍餉八千石代捧事民情事勢雖以竝督爲難軍餉事體甚重毋論停退條與新捧許令代穀終涉重難竝以本色準數捧納之意分付何如傳曰允昨年停退條量宜代捧事分付可也
정조 19년
金啓洛以兵曹言啓曰今九月二十四日監軍單子傳曰限捉巡間昨日監軍因用過三日不爲捉巡則兵判拿致監軍等嚴棍五度後草記事命下矣一所監軍李鼎會已過三日不爲捉巡依傳敎嚴棍五度之意敢啓傳曰知道
정조 19년
鄭尙愚以義禁府言啓曰大丘前判官鄭昌耆令該府拿來嚴問捧口招事傳旨啓下矣鄭昌耆時在任所云依例發遣府羅將拿來何如傳曰允
정조 19년
鄭尙愚以義禁府言啓曰漆谷府使尹宇大拿問處之事傳旨啓下矣尹宇大時在任所云依例發遣府書吏拿來何如傳曰允
정조 19년
判府事李命植疏曰伏以臣於本月初旬猥陳病重實狀冀蒙體諒之恩忱誠未格批旨靳許惘然失圖罔知所措以至虹流慶節跛躃皆聳而臣獨息偃床笫若無省覺竟未能趨造起居之班同伸抃蹈之情義分虧損私心抑鬱寤寐如結歷累日而不能自定也噫臣之自來情勢豈可更廁於簪紳之列而恩命出常微諒莫遂經年重任殆若固有自顧慙恧無面可顯爲世嗤笑人無不賤棄之今又猝嬰奇疾言語有時乎僅通兩耳則一向全塞此實天廢之也其何以備數於人類而久視於此世乎又況可以位崇班而綰要劇乎夫人之爲人國之爲國廉恥爲大臣若晏然於此不思自處則一己之防檢已無可言王政之四維亦將因臣而不張矣且以目下所切急者言之所管吏隷之抱文簿來告者俱不得通其酬酢輒以筆札代之其爲駭瞻聆而妨事面極矣以是之故旣多顚錯又或壅閼此豈一日二日恬然可忍者乎賤疾之累煩崇聽罪固不輕揆以常分豈敢聒聒不已至再至三而不知止哉特以廉防所在不可終默重務所關不可仍冒玆不得不更瀝血懇以冀聖明之垂察伏乞卽賜譴斥仍令休致且勘臣前後瀆擾之罪以肅朝綱以安賤分焉臣不勝惶愧交中涕泣懇祈之至謹昧死以聞答曰省疏具悉卿其勿辭行公
정조 19년
工曹參判宋鍈疏曰伏以臣自數昨猝得輪行毒感寒勢交作委頓狀席之中見差城隍發告及厲祭獻官豫差臨時陞實疏籲見阻日已迫曛不得已力疾趨詣僅僅將事而觸冒風寒諸症一倍添劇兼以素患疝癖之祟又復闖發衝亘腰脅氣喘神眩舁還私次昏倒不省厲祭受香又在再明而以此病狀萬無自力蠢動之望玆敢冒入文字疾聲號呼伏乞亟令該曹卽爲變通仍治臣瀆擾之罪以安私分千萬幸甚臣無任云云答曰省疏具悉疏辭許令該曹付標
정조 19년
副校理李福潤疏曰伏以臣之老父素患風眩之症越添於換節初寒之時食飮全却轉側須人竟夜失睡氣息奄奄促臣歸護臣聞此報按住不得徑出禁扃玆敢疾聲呼籲於仁覆之下伏乞聖明亟遞臣所帶之職以安私分仍治臣擅離之罪以肅朝綱焉臣無任云云省疏具悉爾其勿辭救護
정조 19년
乙卯九月二十七日未時上御便殿左承旨入侍時行左承旨李祖承記事官趙台榮記注官金良倜記事官吳泰曾以次進伏訖上命讀公事仍書判付訖上曰今日之風頗寒矣祖承曰果高風矣上曰禁府時囚知入仍命退承史以次退出
정조 19년
行都承旨趙鎭寬坐直行左承旨李祖承坐直右承旨金啓洛坐左副承旨鄭尙愚坐右副承旨李義駿未肅拜同副承旨李肇源坐注書趙台榮病一員未差假注書曺錫中仕直呂東植仕事變假注書洪奭周仕
정조 19년
李祖承啓曰今日入直內三廳武兼禁軍及軍兵等中日習射請出標信傳曰知道
정조 19년
金啓洛啓曰明日宗廟景慕宮朔祭傳香禮房承旨當爲齋宿都承旨趙鎭寬所當牌招而拘於廳規不得請牌何以爲之敢稟傳曰牌招
정조 19년
鄭尙愚啓曰禁衛營將官來言今日本營軍兵日次私習云矣敢啓傳曰知道
정조 19년
趙鎭寬啓曰吏曹郞廳來言承旨有闕政事取稟傳曰前望單子入之待下批牌招察任
정조 19년
趙鎭寬啓曰新除授右尹金履成除拜後過三日不爲出肅依定式推考警責仍卽牌招察任何如傳曰允
정조 19년
承旨前望單子入之李魯述李肇源落點
정조 19년
趙鎭寬啓曰明日擧動時承旨不可不備員而右承旨李魯述在外何以爲之敢稟傳曰在外承旨許遞因言端聞之尙未入於承宣之望云胄筵顧問裨益甚多中間沈滯爲之悶念前府使李義駿見窠除授牌招察任
정조 19년
傳于鄭尙愚曰諸承旨持公事入侍
정조 19년
傳于趙鎭寬曰左承旨入侍
정조 19년
傳于鄭尙愚曰承旨房仍
정조 19년
趙鎭寬啓曰應敎韓光植校理朴吉源旣有只推之命一體牌招以爲推移入直何如傳曰允
정조 19년
李義駿啓曰禁衛大將李邦一以前任統制使事因備邊司草記拿處事允下矣奪符次標信及密匣請出之意敢啓傳曰拿處分揀越俸一等
정조 19년
趙鎭寬啓曰慶尙左兵使李潤謙緘辭推考傳旨啓下矣執義朴瑞源掌令鄭毅祚持平金和鍾牌招以爲承授之地何如傳曰允
정조 19년
李祖承啓曰大司憲未差執義朴瑞源掌令鄭毅祚持平金和鍾牌招啓辭未下掌令黃乃正持平金銑在外監察茶時之意敢啓傳曰知道
정조 19년
以平安兵使申應周狀啓鐵箭遠射金啓默等上送事判付內啓下兵曹爲旀待其上來當親試卽爲草記爲良如敎
정조 19년
李祖承啓曰卽者義禁府都事來言時囚無得過三日滯囚事曾有定式矣時囚罪人宋銓李文會李益洙張至冕等當爲議處而判義禁閔鍾顯受由在外次堂例不得擧行云何以爲之敢稟傳曰令次堂擧行
정조 19년
吏曹口傳政以李致中爲分內局提調
정조 19년
李祖承以戶曹言啓曰時御所內各司依定式發遣本曹佐郞臣申偗與兵曹參知臣李肇源佐郞臣李燾東所衛將臣金弘喆西所衛將臣金鎭恒南所衛將臣金源北所衛將臣尹行頤眼同看審後有頉處別單書入而修改則擇日擧行何如傳曰允
정조 19년
趙鎭寬以禮曹言啓曰今此景慕宮朔祭親行時親臨省牲省器之節何以爲之乎傳曰依近例置之可也
정조 19년
趙鎭寬以禮曹言啓曰全羅道觀察使封進來十月令宗廟薦新柚子乾柿子今方來到而景慕宮薦新柚子則例以慶尙道所封薦進而本道所封未及上來莫重薦享不可後時以全羅道觀察使加封柚子今二十九日一體薦進何如傳曰允
정조 19년
李肇源以兵曹言啓曰今九月二十九日各廳堂下武臣朔試射設行單子纔已啓下而動駕相値不得設行之意敢啓傳曰知道
정조 19년
李肇源以兵曹言啓曰明日動駕時逌瞻門外排立軍兵當爲磨鍊而六月朔祭親行時外各營入直軍御將都領排立入直善騎隊別將率領逌瞻門外環衛七月朔祭親行時弘化銅龍門入直軍壯勇大將都領排立東營入直軍三十名宮大門排立九月朔祭親行時內外各營入直步軍禁將都領隨駕入直善騎隊別將率領逌瞻門外環衛禁軍槍劍軍連爲置之矣今番則排立軍兵何以爲之而何營大將都領乎傳曰今番則訓將都領外各營入直軍排立其餘依前爲之可也
정조 19년
李肇源以壯勇營言啓曰本營冬等試射時將官將校馬步軍兵等各技入格優等人別單書入之意敢啓傳曰知道
정조 19년
李肇源以壯勇營言啓曰東廟有頉處今九月二十八日卯時始役臣持默看檢修改後別單書入之意敢啓傳曰知道
정조 19년
李肇源以禁衛營言啓曰臣邦一進詣南廟有頉處看檢修改後別單書入之意敢啓傳曰知道
정조 19년
李肇源以禁衛營言啓曰本營分授昭義門北邊體城頹圮一處五間許今已畢築把守軍兵依例撤罷之意敢啓傳曰知道
정조 19년
李肇源以備邊司言啓曰玉浦鎭反逋穀中可捧不可捧更爲詳査抄出狀聞甲乙兩年帥臣現告報來之意行會矣卽見慶尙監司李泰永狀啓則以爲同鎭反逋苟究其由一則監色二則監色所謂錢逋中有子孫有家舍者及雖無家舍足何賃傭資生之類査之又査一一抄出而其中勢難準捧者分數移錄於吏校各廳及監色等處此外各人指徵無處者各穀至於一千二百餘石之多雖擧一鎭遍徵一二年之間萬無準捧之路畢竟流害當及平民更爲分秩區別開錄請令廟堂稟旨分付甲乙兩年帥臣姓名成冊現告矣各道邑鎭年久反逋皆是吏鄕之所反弄而每於現發之後以指徵無處多蒙蕩減之恩以是之故有罪者無所徵畏今此査啓中所謂可捧各穀合二千二十三石零令該鎭將各別督納期於今年內準捧其餘一千二百三石零自明年限以十年每年十分一式次次徵捧而捧未捧形止每於歲末一一摘奸如或未準其數則當該鎭將捉來嚴棍後狀聞論勘事分付道帥臣甲乙兩年帥臣今旣指名現告而李漢昌業己身故故毋論前統制使李邦一令該府拿問勘罪何如傳曰允不可捧條鎭民何罪特爲勿徵嚴飭道帥臣限年分徵折半等令後犯科之各該鎭將生耗充代後折半未收條蕩減事分付可也
정조 19년
李肇源以備邊司言啓曰卽見江原監司李秉弼狀啓還下政院者則以中軍趙雲行到任之後屢次嚴飭而謂有情勢一向拒逆終不現身之狀極涉放恣臚列備至仍請令攸司從重勘處矣將幕分義旣嚴且重況雲行之管下守令降付中軍使之星火受現旣出特敎則設有些少嫌端安敢更有所云云乎揆以事體合施重勘而第聞雲行抵死嫌避之端不在年前闔族上言之事別有所以而其云所以卽有關其父兄旣曰有關父兄則渠之不欲結將幕以被罪爲計者無怪其如此而雖朝廷安可强人之不欲强之事乎以公則違令可罪以私則處義可諒以此以彼不可仍置江原中軍趙雲行特罷其職一以嚴軍門事體一以示朝家處分何如傳曰允
정조 19년
兵曹啓目粘連廣州城堞修補時監董留營別將李顯宅論賞置之京廳敎鍊官李健本城敎鍊官鄭光奎似當施以加資之典上裁何如啓依回啓施行爲旀李顯宅段施一甄復之典爲良如敎
정조 19년
司諫李羽逵疏曰伏以臣本不才偏荷洪造前後踐歷罔非踰濫而亞諫除命又下於鴻臚待罪之際臣含恩畏義章皇出肅泯默虛糜已經旬上誤聖簡孤負已積回顧官名愧懼交切臣何敢貪戀恩榮苟然充位爲因仍蹲冒之計哉且臣家有老母十年貞疾長在床褥顧臣左右將護之情實無頃刻離捨之勢而滯留城隅淹至三朔定省久曠憂慕轉劇卽者鄕伻傳信母病越添症情倍劇藥餌罔效臣方寸轉灼按住不得忙陳短章徑尋鄕路臣罪至此尤無所逃伏乞聖慈察臣難冒之義諒臣至切之懇亟削臣所帶之職仍治臣擅行之罪使法綱昭而私分安焉臣無任云云省疏具悉爾其勿辭往護
정조 19년
乙卯九月二十八日午時上御誠正閣諸承旨持公事入侍時行都承旨趙鎭寬行左承旨李祖承右副承旨金啓洛同副承旨鄭尙愚假注書曺錫中呂東植記注官金良倜記事官吳泰曾以次進伏訖上命讀各房公事尙愚讀奏吏曹單子景慕宮朔祭親行時贊禮事上命書判付敎曰此單子先爲出給可也錫中承命出傳尙愚讀奏吏曹單子大丘判官洪履簡除朝辭赴任事及京畿監司徐有防狀啓利川府使金絅采到任事平安監司金載瓚狀啓渭原郡守李漢籌到任事全羅監司徐鼎修狀啓綾州牧使李大永到任事平安監司金載瓚狀啓中和府使金鎭鼎到任事內官金聖弼身病呈辭司諫李羽逵上疏鎭寬讀奏全羅監司徐鼎修狀啓十月令柚子薦于肇慶廟事訖上命書判付仍命退諸臣以次退出
정조 19년
乙卯九月二十八日未時上御重熙堂左承旨入侍時行左承旨李祖承記事官趙台榮記注官金良倜記事官吳泰曾以次進伏訖上曰禁衛營關王南廟修改事草記緣何不爲來納乎問于該營催促捧入可也賤臣承命出捧入祖承讀奏訖命書批旨仍命退承史以次退出
정조 19년
乙卯九月二十八日未時上御重熙堂同副承旨入侍時同副承旨鄭尙愚假注書曺錫中記注官金良倜記事官吳泰曾以次進伏訖上命書傳敎曰關西鐵箭二百步抄上三人聞已上來明日兵曹朔試射時先爲試取步數書入則更當親試以此令兵判知悉又命書傳敎曰來初一日景慕宮朔享當親行該房知悉上曰弘文提學待開門牌招景慕宮朔祭祭文撰進出榻敎上曰明日景慕宮朔祭時出宮門路逌瞻門爲之時刻則差晩待下敎只入外辦皆令早食後待令執事官及侍衛以最省約例爲之出榻敎仍命退承史以次退出
정조 19년
行都承旨趙尙鎭隨駕直行左承旨洪義榮隨駕宿行右承旨李祖承隨駕直左副承旨未差右副承旨李晉秀守宮直同副承旨蔡弘遠隨駕宿注書趙台榮病一員未差假注書曺錫中隨駕宿呂東植隨駕直事變假注書洪奭周守宮直
정조 19년
藥房副提調臣趙鎭寬啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟傳曰知道
정조 19년
李晉秀啓曰大司憲執義未差掌令鄭毅祚持平金和鍾呈辭掌令黃乃正持平金銑在外監察茶時之意敢啓傳曰知道
정조 19년
蔡弘遠啓曰備邊司郞廳來言今日賓廳日次而動駕相値不得來會云矣敢啓傳曰大臣入來次對依例來會
정조 19년
趙尙鎭啓曰右尹金履成以厲祭獻官旣入闕中不爲肅謝直爲受香出去事甚未安推考警責何如傳曰處義豈必每每如是經庭乎補外之後無異補外之前從重推考可也
정조 19년
李晉秀啓曰各軍門將官有闕代過三日不爲差出則該房察事曾有定式矣御營千摠有闕代今已過限尙不差出事甚未安御營兼大將李柱國推考警責何如傳曰堂批辭旨何等恩敎在訓將道理燥濕豈擇乎從重推考嚴飭行公
정조 19년
蔡弘遠啓曰今日次對兩司當爲進參除在外外呈告人員竝卽牌招何如傳曰允
정조 19년
傳于趙尙鎭曰禮房承旨馳詣宗廟奉審摘奸以來
정조 19년
傳于蔡弘遠曰永宗僉使令該曹口傳差出
정조 19년
以永宗僉使望筒傳于蔡弘遠曰今日見忠武全書之始印數張思之宣武功臣李億祺之之忠之烈與忠武可謂伯仲其後孫沈屈尙不得爲防禦矣兵判秉公拔例差擬公心可感然以今日印忠武遺書之心其可泛然點下亦豈可以僉使下送完川君李明奎令該曹待水使見窠直爲擬入事分付
정조 19년
承旨前望單子入之趙尙鎭洪義榮蔡弘遠李晉秀尹理相落點
정조 19년
趙尙鎭啓曰新除授承旨尹理相前任慈山府使居中方在罷散中何爲之敢稟傳曰勿施前望單子入之待下批一體牌招
정조 19년
以兵曹判書望筒傳于蔡弘遠曰午鼓已過尙不開政兵曹判書除在外外任銓任學任衆所共知情病實故外以在京無故人擬入
정조 19년
蔡弘遠啓曰兵曹判書李得臣牌不進推考傳旨今方捧入而命召傳授一時爲急別侍衛不可不備更卽牌招何如傳曰允
정조 19년
傳于趙尙鎭曰新除授禮曹判書兵曹參知俱有實恙竝許遞今日政差出
정조 19년
李晉秀啓曰卽者義禁府都事來言時囚罪人宋銓李文會李益洙張至冕等議處令次堂擧行事命下而同義禁洪明浩林濟遠在外只有知義禁權一人不得備員開坐云何以爲之敢稟傳曰在外堂上許遞今日政差出
정조 19년
有政吏批判書尹蓍東進參判洪明浩在外參議宋煥箕在外未肅拜行都承旨趙尙鎭進以韓用龜爲大司諫申禹相爲執義李明淵爲掌令李明孚爲持平李安默李德鉉爲正言南公轍爲兵曹參知李英裕爲掌樂主簿沈煥之爲禮曹判書尹光心爲戶曹正郞仍任事承傳掌樂主簿單李普源李得臣爲軍器提調訓鍊都監提調單李得臣禁衛提調單李得臣御營提調單李得臣曺允精爲坡州牧使李羽晉爲兵曹參知權裕尹弼秉爲同義禁
정조 19년
兵批判書沈煥之病參判李益運病參議李羽晉病參知崔守魯入直進右副承旨李晉秀進啓曰兵批無緊窠吏批無送西之人無政事之意敢啓傳曰知道
정조 19년
李祖承啓曰卽者議政府錄事來言領議政洪樂性右議政蔡濟恭以爲嚴敎之下萬萬惶懍泥首宮門外恭竢處分云仍納命召何以爲之敢稟傳曰勿待命事遣史官傳諭傳敎句語還收仍傳命召
정조 19년
傳于李祖承曰大臣備局堂上引見
정조 19년
禮曹判書前望單子入之具允明落點
정조 19년
兵曹口傳政事副司直沈煥之趙鎭寬南公轍李漢豐
정조 19년
傳于李晉秀曰當該承旨禁推
정조 19년
以李肇源囚單子傳于李晉秀曰放
정조 19년
蔡弘遠以御營廳言啓曰今九月二十九日大駕詣景慕宮親行朔祭時依兵曹節目集春營入直軍四十名內除營直五名新營入直軍六十四名內除營直十名餘皆除出入直千摠徐有龍哨官崔鳳興領赴于訓鍊都監都領陣東營入直軍三十名除出入直把摠權友仁率領宮大門外把守解嚴後各還本處入直而東營集春營則待標信擧行之意敢啓傳曰知道
정조 19년
蔡弘遠以御營廳言啓曰今此景慕宮親行朔祭時集春營入直軍三十五名領赴于訓鍊都監都領陣東營入直軍三十名宮大門外把守矣當夜宮墻外巡邏無以分排出番鄕軍四十五名除出東營則二十名添入該入直哨官丁麟泰率領集春營則二十五名添入出番哨官崔秀崗率領警巡之意敢啓傳曰知道
정조 19년
乙卯九月二十九日辰時上御便殿左承旨入侍時行左承旨李祖承假注書曺錫中記注官金良倜記事官吳泰曾以次進伏訖上命書傳敎曰聞其實病勢難行公亞堂之每每替行爲難安之端宜有體諒之擧兵曹判書沈煥之今姑許遞政官牌招開政差出待下批牌招隨駕待兵判承牌詣閤時刻已晩單堂問政往來之際易致遲滯在外參判許遞前望單子入之待下批牌招先問政後謝恩在家大臣處亦有其例遣郞官問議後望筒斯速書入事分付又命書傳敎曰忠武公全書印本今日始出正見本而前御將有罪名無以管檢大罪當世宥況微眚乎放逐田里人李漢豐放送罪名蕩滌仍任將任使之上來當初事寒心極矣不可罪同罰異同罪人亦爲放送罪名分揀上曰御營大將李漢豐令該曹口傳付軍職出榻敎上曰御營大將李漢豐乘馹上來下諭出榻敎上曰兵判望問議何其太遲也斯速往復事嚴飭該郞可也仍命退承史以次退出
정조 19년
乙卯九月二十九日未時上御便殿左承旨入侍時行左承旨李祖承記事官趙台榮記注官金良倜記事官吳泰曾以次進伏訖上曰兵判薦望催促入之事分付賤臣承命出傳命書傳敎曰申牌將近薦望尙未受來展拜出宮以致晩時豈有如許事體詣閤不卽催促諸承宣一竝遞差政官推考又命書傳敎曰大臣雖當敬禮比之展拜輕重果何如兵判望筒事萬萬慨然問政何可遲待前望無故者無一人禮曹判書李得臣兵曹判書除授先隨駕後謝恩上曰承旨前望單子入之待下批牌招察任出榻敎命書榻敎曰禮曹判書有闕之代今日政差出待下批牌招淸齋命退承史以次退出
정조 19년
行都承旨趙尙鎭坐直行左承旨洪義榮坐行右承旨李祖承坐左副承旨李晉秀坐直右副承旨蔡弘遠坐同副承旨崔獻重牌不進注書趙台榮病一員未差假注書曺錫中仕直呂東植仕事變假注書洪奭周仕
정조 19년
洪義榮啓曰大司憲未差執義申禹相掌令黃乃正李明淵持平金銑李明孚在外監察茶時之意敢啓傳曰知道
정조 19년
趙尙鎭啓曰來初五日朝參日次矣敢啓傳曰停
정조 19년
蔡弘遠啓曰御營廳將官來言今日本營軍兵日次私習云矣敢啓傳曰知道
정조 19년
蔡弘遠啓曰卽者忠壯衛將趙光鑽來呈病親呈辭而字劃麤大全欠敬謹書行失次有乖格式事之駭然莫此爲甚臣之矇然捧入不勝惶恐而原單子勿施趙光鑽所當重勘本院請推之外無他可施之罰何以爲之敢稟傳曰何足責渠則勿論爾推考
정조 19년
趙尙鎭以奎章閣守宮檢校直閣言啓曰夜間閣內諸處無事之意敢啓傳曰知道
정조 19년
備忘記坡州牧使曺允精下直長弓一張長箭一部片箭一部筒兒一箇賜給
정조 19년
以同副承旨崔獻重牌不進罷職傳旨傳于蔡弘遠曰只推更爲牌招
정조 19년
以同副承旨崔獻重再牌不進罷職傳旨傳于蔡弘遠曰只推
정조 19년
傳于李祖承曰藥房提調聞有實病許遞前望單子入之
정조 19년
藥房提調前望單子入之洪檍落點
정조 19년
軍器提調前望單子入之李柱國落點
정조 19년
李祖承以弘文館言啓曰本館下番闕直事甚未安副校理李福潤由限已過卽爲牌招以爲姑降入直之地何如傳曰允
정조 19년
以副校理李福潤牌不進罷職傳旨傳于蔡弘遠曰只推
정조 19년
蔡弘遠啓曰校理朴吉源纔已罷職出去校理金熙稷修撰趙德潤副修撰李晴鄭來百俱在外玉堂上下番俱空事甚未安副校理李福潤旣有只推之命卽爲牌招入直何如傳曰允
정조 19년
傳于洪義榮曰發遣吏郞諸執事淸齋與否摘奸以來
정조 19년
李祖承啓曰左副承旨李晉秀卽爲牌招入直何如傳曰允
정조 19년
以注書趙台榮拿處傳旨傳于蔡弘遠曰爲先推考更觀勤慢
정조 19년
李祖承以戶曹言啓曰臣時秀與佐郞沈誠之進詣慶熙宮差備內及內各司依節目眼同看審後有頉處別單書入而修改則擇日擧行何如傳曰允
정조 19년
李祖承以戶曹言啓曰文昭殿碑閣蠶壇碑閣追慕洞碑閣淨業院碑閣流霞亭依定式發遣本曹郞廳奉審則文昭殿碑閣雨漏三處女夫防草各二張脫落追慕洞碑閣四面墻垣瓦子庫庫脫落淨業院後面女防草一張脫落流霞亭庫庫雨漏千慕堂庫庫雨漏萬懷堂雨漏三庫四面墻垣瓦子間間脫落分付各該司使之卽速修改之意敢啓傳曰知道
정조 19년
李祖承以賑恤廳意啓曰東部蓮池洞契任掌沈莫起今月二十八日本洞路傍得一歲遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
李祖承以義禁府言啓曰放逐田里罪人李敬懋徐有大李漢豐放送事承傳啓下矣李敬懋徐有大李漢豐放送之意敢啓傳曰知道
정조 19년
禮曹啓目粘連冬至來丙辰年正朝兼謝恩使拜表吉日時依牒呈施行何如判付啓依允爲旀初七日方物封裹物種看品處所段依近例便殿爲之拜表日字以初十日進定者依昨筵下敎欲使使行趁臘月初一日入北京也到灣之後若以追卜之未到以致行事之遲滯則該道道臣灣尹難免其責其責亦在譯院令廟堂以此知委爲良如敎
정조 19년
左議政兪彦鎬箚曰伏以臣所患關格之症近復添劇前此食飮之凝滯上焦者今則胃逆而初不下咽眞元從而虛脫氣息轉益昏綴淹潛牀席蠢動無路昨日賓對有命而旣不得自力趨進朔享親行之辰又未能祗詣宮外自伸微忱虧分闕禮惶霣觖悵之中又因兵判薦望之稽滯責敎截嚴領右相至有泥首胥命之擧而臣則病伏涔涔獨未與請罪之列恬若無故者然追思悚恧罪益難逃有不敢以畢竟傳敎之收還而厭然自恕乃敢冒上短箚仰請處分伏乞聖明亟降威罰以安私分以肅朝綱焉取進止答曰省箚具悉卿懇所辭過矣愼節之尙未快可何等慮念卿須安心勿辭加意愼攝仍傳于李祖承曰此批答遣史官傳諭
정조 19년
禮曹判書具允明疏曰伏以臣庸愚之姿過蒙知遇以癃朽之蹤尙廁仕籍懸車之年已過十五告休之意非不深切而轉輾床笫猶且趑趄者有所未忍有所不敢也噫臣子之受恩君父者從古何限而豈有如臣家者哉臣之無一善狀有何可取而前後所被愈往愈摯每存繾綣不置之念有非循例優老之比臣雖頑如木石豈不思所圖報而又從而子若孫曾恩數隆絶至於髫齔小童備於五世之中入於昵近之列每一語到闔門泫然而癡兒孱孫毫無報答反累則哲日夕懍惕如集于木臣則已矣惟以身非已有竭盡誠力八字要爲遺厥子孫粗效塵刹之圖臣若自同常人以乞其骸則此豈義之所敢心之所忍也哉如使臣不復備數便同棄物臣可優閑自在何必告休而邇來特授諸任皆非散漫之局亦嘗竭蹶終至鞶解而惟宗簿提擧之任尙此虛縻而久帶重大之地不勝憂懼而煩猥是懼辭避不得今宗伯之命又奚爲而及於臣身也此乃重任也劇務也以臣卽今精力尙可以一日冒據者哉違召實緣病故肅命斷無是望玆不得不略入文字仰控崇聽伏乞聖明俯賜諒察許解臣本兼之任以便公私仍治臣瀆擾之罪以肅綱紀千萬幸甚臣無任云云答曰省疏具悉俟少間入來肅命
정조 19년
平安道儒生幼學楊澤九金之奎楊澤雲黃敏祚盧齊賢楊興岳黃敏炡黃庭漢李宅濂黃承玄金守默金錫九金善容疏曰伏以臣等竊以爲後聖之繼前聖者必尊其人而禮無所不致其極者乃所以尊其道也非所以私之也昔我殷太師承大禹錫範之統遯荒東臨則此乃皇天眷顧我聖朝於二千餘載之上將以啓我列朝建極之道以傳諸我主上殿下以接夫天畀之統也豈其偶然哉然則太師奉天心啓來聖之功反有賢於堯舜者遠矣其在聖朝尊奉太師之禮宜無所不致其極而恐不在於夫子之下也而今太師遺像奉安之所在於平壤府西南蒼光山下而稱以仁賢書院太牢之祠用之於中丁此雖出於追報大德之義非所以致崇極之禮也仰惟我太師以繼往開來之聖南面出治于此則其位君也其道師也稱書院祀中丁雖在鄕賢表章之所皆用是例而顧以太師之位之尊道之大降同於此其可曰合禮乎且蒼山偏在一隅地甚側隘而太師舊宮在於箕城平坦之中八敎之門九疇之壇宛然封植而其下則太師親劃之田也其前則太師親鑿之井也聖人口手之澤尙今如新至使過容遺黎徘徊躑躅於其間瞻仰興慕愀然如復見太師則當初建立祠廟之時不于此而于彼者亦非所以卽地寓慕之義也嗚呼太師之位如此其尊道如此其大其繼往開來之功又如此其盛矣而其所以尊之之禮不過以待鄕賢之禮待之此實有欠於國家尊聖衛道之徽典矣臣等區區之見以爲移建仁賢書院於太師舊宮之基改書院以學館之名影殿講堂皆表美號祀用上丁以摸擬於夫子之廟然後可以無憾於尊太師之道也且伏念孝廟臨院宸翰奉藏於講堂是亦苟艱甚矣臣等以爲別立御書閣於殿東以揭雲漢昭回之光則不但增重於太師之廟抑所以丕顯聖祖尊道躬臨之盛蹟也不其得體乎且伏念太師弓劍之藏在於府西北城外只以一尺短碣題之曰箕子墓不以陵稱之又傍無守衛之官瞻彼荒原松栢蕭瑟霜露悽愴世代已遠而儀文未備則豈不傷心哉大凡王者之基皆稱以陵而況太師以東方立極之君其過化存神之澤又永被萬世則太師雖未嘗稱王而東人以王尊太師者厥惟久矣在吾東追尊太師之禮豈可虛王禮而不用乎臣等亦以爲追崇箕子墓曰陵置守官立齋室然後亦合於追尊太師之禮而大有光於聖朝崇報前聖之盛典矣臣等逖處西土妄議尊聖之典非不知極爲猥越生箕聖首善之地實有前王不忘之懷而幸際聖朝建極之治則此正有待於千一之會也敢陳芻蕘仰瀆天聽伏惟聖明勿以人廢言而采納焉臣無任云云省疏具悉院與墓之仍舊稱於義無悖爾等退修學業
정조 19년
景慕宮朔祭親行敎是時贊禮禮曹參判李敬一典祀官奉常寺正柳師模宮司令李潢執禮行副直尹行恁執尊副司果洪秀晩大祝廣州判官李始源祝史校理朴吉源齋郞令徐有豐贊者引儀崔慶鎭謁者引儀李繼祐贊引儀成殷柱祭監監察徐潞修
정조 19년
乙卯十月初一日子時上行景慕宮朔祭入侍時行都承旨趙尙鎭行左承旨洪義榮行右承旨李祖承同副承旨蔡弘遠假注書曺錫中呂東植記注官金良倜記事官吳泰曾檢校直閣李始源檢校待敎徐有榘以次侍立上具冕服御齋室親押訖出齋室詣神門外執圭就板位行祭時至上行再拜禮仍詣神門前三上香獻幣獻爵大祝讀祝訖就飮福位行飮福禮降復位行再拜禮詣望燎位望燎訖通禮跪啓禮畢還御齋室命書榻敎曰翌日問安勿爲之改具翼善冠衮龍袍乘輿出日瞻門逌瞻門由弘化門明政門永淸門入交泰門還內諸臣以次退出
정조 19년
乙卯十月初一日辰時上御誠正閣諸承旨持公事入侍時行都承旨趙尙鎭行左承旨洪義榮行右承旨李祖承右副承旨金啓洛同副承旨蔡弘遠假注書曺錫中呂東植記注官金良倜記事官吳泰曾檢校直閣金勉柱以次進伏訖上命讀各房公事祖承讀奏黃海監司徐邁修啓本黃州牧反庫事及咸鏡監司趙宗鉉狀啓咸興等邑人物渰囕民家燒燼恤典題給事尙鎭讀奏禮曹單子濟州方物封進事弘遠讀奏軍器寺單子弓矢賜給事及廣州留守沈頤之狀啓中軍申大偀到任事啓洛讀奏慶尙監司李泰永啓本罪人張景泓泗川縣到配事及咸鏡監司趙宗鉉啓本時囚罪人等刑問次數開坐事訖上命書判付仍命退諸臣以次退出
정조 19년
乙卯十月初一日辰時上御重熙堂右副承旨入侍時右副承旨蔡弘遠假注書曺錫中記注官金良倜記事官吳泰曾以次進伏訖上命書榻敎曰承旨前望單子入之待下批牌招察任又命書傳敎曰武庫重地堂上不可久曠軍器提調前望單子入之又命書傳敎曰自今日大小朝會當用煖帽而日氣姑不寒冷旬前則觀勢闊狹仍命退承史以次退出
정조 19년
行都承旨未差行左承旨洪義榮坐直行右承旨金履成坐左副承旨李晉秀坐直右副承旨蔡弘遠坐同副承旨李義駿坐注書趙台榮病一員未差假注書曺錫中拿處呂東植仕直事變假注書洪奭周仕
정조 19년
李晉秀啓曰大司憲未差執義申禹相掌令黃乃正李明淵持平金銑李明孚俱在外監察茶時之意敢啓傳曰知道
정조 19년
蔡弘遠啓曰禁衛營將官來言今日本營軍兵日次私習云矣敢啓傳曰待晴爲之
정조 19년
蔡弘遠啓曰御營廳將官來言今日本廳軍兵日次私習云矣敢啓傳曰待晴爲之
정조 19년
洪義榮啓曰同副承旨崔獻重今日不爲仕進卽爲牌招何如傳曰允
정조 19년
傳于洪義榮曰禮房承旨馳詣宗廟奉審摘奸以來
정조 19년
傳于洪義榮曰藥房提調洪檍今日不爲仕進云牌招察任
정조 19년
傳于洪義榮曰吏刑換房
정조 19년
蔡弘遠啓曰前坡州牧使徐英輔仍任除朝辭今日下去事命下矣諭書當爲傳授安寶使院吏齎傳何如傳曰允
정조 19년
傳于洪義榮曰右承旨許遞
정조 19년
傳于洪義榮曰當該承旨遞差
정조 19년
傳于洪義榮曰求言於喉舌而左承旨右副承旨以時任之子大臣必當箚引義難容說左副武臣同副未肅拜一員未差院中只有知申一人備員然後可爲院議未肅拜承旨許遞與未差之代前望單子入之待下批牌招察任
정조 19년
承旨前望單子入之金履成李義駿落點
정조 19년
蔡弘遠啓曰再昨日次對時大臣擧條正書之際落漏不書至於十一字之多奏御文字何等審愼而注書之全不致敬有此做錯萬萬駭然原擧條改付標以入而當該注書所當重勘本院請推之外無他可施之罰何以爲之敢稟傳曰拿問嚴勘可也
정조 19년
蔡弘遠啓曰副校理李福潤牌不進罷職傳旨今方捧入而校理金熙稷修撰趙德潤副修撰李晴鄭來百俱在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰違牌玉堂旣命只推牌招入直以同副承旨崔獻重牌不進罷職傳旨傳于洪義榮曰只推
정조 19년
傳于李義駿曰當該中官崔鳳佐拿處
정조 19년
以崔鳳佐囚單子傳于李義駿曰放
정조 19년
金履成李義駿等啓曰伏以節屆收藏微雷隱隱雲臺報啓聖心警惕不待荐雷之震而益懋修省之方十行絲綸勤勤懇懇不以文具而必求諸實際此實古聖王遇災恐懼不見是圖之至意臣等職忝喉院則宜思陳戒之道而僚員不備稽至半夜致煩聖敎右僚先遞臣等溺職之罪於是乎著矣方且聚首自訟之不暇尙何敢揚眉吐氣敷陳得失以仰承求助之萬一哉雖然聖敎旣若是懇至有足以感神明而孚豚魚則臣等雖無似不思所以對揚之道哉噫近年以來冬雷殆乎無歲無之而若無應驗故人心習狃咸曰無傷至於今番旣無燁燁之光又無轟轟之聲所謂隱隱者聞者少而不聞者多自凡人觀之宜若無所警惕而求之古經則其寒其燠不可謂以其敍矣況乎人心雖習狃者一或聞雷則初心莫不恐惕久乃恬嬉此理慾之分而得失隨之夫所以恐惕者亦非爲時氣失節而然也蓋其天理所發有莫之然而然者故昔宋理宗寶慶初雷發非時而有終夕不安心之語魏了翁之入對也卽論人主一心義理所安是之謂天非此心之外別有所謂天地神明若卽不安而求之隨事反求則大本立而無事不可爲矣夫此不安之心卽實心之遇災發見者此無異於齊宣見牛不忍之仁心而惜乎不知擴充失於恬嬉終不能以實心行實政臣愚死罪竊以爲殿下今日求言之敎卽理宗不安之心而旣以之發於絲綸布諸上下則庶幾乎擴充之方而求言之下臣等所言陳腐常談雖不足採試使朝著之間或有忠言戇論若徒曰體念而止則是不幾於悅而不繹從而不改使今日求言之勤敎終歸於文具而已豈不可惜哉嗚呼試以近日政令施措觀之文具多而實政少故逶迤已久而骨鯁道窮內則紀綱不立而百工玩愒外則循良不擇而貪墨縱橫遂至民窮財竭百弊層生此莫非文具之所釀成者耳人之恒言曰和氣致祥乖氣致異今此微雷之示警雖不必牽合於某事某應如漢儒五行傳之傅會穿鑿而大抵非太平盛世之所宜有者宜聖上之怵然反省視微如著欲其防患於未來也抑臣聞之天變曰災人變曰害以今言之天災雖微人害甚著伏願殿下一心兢惕常如此日而勿爲恬嬉所奪微處固宜反求而著處益加審察擺脫文具惟懋忠質之治則太平萬世從此可基豈不盛哉豈不休哉惶恐敢啓答曰知道所陳雖似泛而無當亦足謂之格言當留意矣
정조 19년
蔡弘遠以備邊司言啓曰卽見忠淸監司柳焵災實分等狀啓則牙山等十五邑置之尤甚庇仁等二十三邑一鎭置之之次丹陽等十六邑置之稍實仍以事目災二千五百結外不足災二萬五千一百四十九結五十五負六束特許加劃尤甚十五邑値此荐歉民勢艱窮隨其緩急或私賑或救急其餘之次稍實邑中最貧窮無依之類從略接濟爲辭而後錄諸條竝請令廟堂稟旨分付矣其一舊還餉無論三等邑一竝停退伏奉別諭昨年尤甚之次邑之入於今年尤甚處昨年還餉停退條分數停免而之次稍實邑昨冬停退皆在尤甚之戶則實無異於尤甚邑之尤甚戶今若新舊竝督亦是行不得之政恭俟裁處事也其一軍保身布沿海之地素不業綿此等邑從略抄出參量代錢後別具啓本而軍保中納米之類比之納木尤爲可矜災年代捧已多前例三軍門保米及樂工保米尤甚邑折半之次邑三分一以錢代捧事也其一守摠兩營牙兵屯牙兵屯軍需保屯壯抄等納米之類處在被災邑尤甚邑折半之次邑三分一以錢代捧事也其一新還尤甚邑三分一之次邑四分一稍實邑五分一準折代捧事也其一拯劣米無論久近條一竝停退事也其一雙樹山城軍餉米太限三分二仍留於各其受去邑待明秋還納本所事也其一安興軍餉米亦依雙樹例限三分二仍留事也其一牙山貢津倉所屬七邑大同依前擧行事也其一癸未移轉江都米待實數優輸納事也其一軍保歲抄漸次充定磨勘亦勿定限事也其一推奴徵債防塞事也其一尤甚邑勿定配所事也分等依狀請施行本道今年穡事不待道臣之言槪可料量右沿十餘邑外比之昨年差有勝焉所請災結之無減於昨年雖涉過當而在朝家爲民寧失之義有難多數減削事目所劃二千五百結外加劃一萬七千五百結以準二萬之數使道臣守令詳察均俵毋或有吏鄕偸弄之弊則被災之民庶免百徵之冤以此分付私賑救急等事道臣旣有經紀穀物亦不陳請別無可以稟處知委之事而雖以道啓觀之沿邑民情若是遑汲毋論歲前歲後撫恤之道奠接之方各別惕念殫誠周章毋或致一民顑頷顚連之弊如或有營邑所難擅便者爛加商量詳細登聞以爲從長區處之地事一體嚴飭後錄諸條中舊還停退事賑餘窮民又當歉歲新舊竝督易致騷擾姑令停退專力新還道臣所請誠非過語依狀請施行而至於昨年停退條則道啓未徹之前特下別諭分數仍停已是曠絶之澤稍實之邑皆在左峽峽農比沿野不啻懸勝强分邑戶更請裁處事體未安該道臣推考三軍門樂工保米代錢事軍門需用雖甚緊重納米之難甚於納布身布代錢旣出特恩諸色保米亦爲以錢代捧守摠兩營軍兵納米代錢事與三軍門保米宜無異同亦爲許施新還準折代捧事嗣歲種糧皆資還穀舊穀旣停退新還又代捧則窮冬催科雖似稍便方春接濟將何支繼道臣所請似欠深量而民情所係亦難一切防塞只尤甚邑五分一以相當穀準折代捧待明秋還作本色拯劣米停退事果爲沿民之弊端亦與舊還而無異依所請許施雙樹軍餉安興軍仍留受去邑事災歲窮民遠輸之弊軫恤而軍餉體重有難盡數許施只尤甚邑限三分一仍留待明秋還納貢津倉大同田稅裝載事江都移轉待後受納事便成年例依請許施歲抄漸次充定磨勘亦勿定限事災民必多貽弊且是昨年所許亦爲許施推奴徵債防塞事尤甚邑勿定配所事此等之歲尤合軫念依狀請施行事竝爲分付何如傳曰允該道所請加俵之數比昨年亦過千有餘結則本道年事之聞見各異槪可推知草記所請外加劃數千結令道伯量宜均俵俾無勒徵之弊新還方春接濟之有難支繼誠如卿等之言而道狀旣如此尤甚邑四分一之次稍實處則營邑相議從便代捧事分付民事所關中夜呼燭使有司堂上問議於時任三相卽爲草記則不敢放心達夜苦待而促飭之後今始來呈已極稽緩廟堂入啓文書事體又何如況災結區劃有此誤書極爲未安前此雖多似此做錯以淵魚不察之意含垢者屢矣又況城餉之無敢輕請捧留昨年卿等所奏何等申嚴而民事雖重該道之循例枚擧爲有司者不能提醒於卿等若此則有司之稱名實不副此有司堂上行公之後專不致意每每如此萬萬駭然當該曹司有司堂上李時秀爲先從重推考三南年分狀啓上來間無敢公退事卿等嚴飭可也
정조 19년
蔡弘遠以備邊司言啓曰忠淸監司柳焵狀啓災實分等事草記批旨該道所請加俵之數比昨年亦過千有餘結則本道年事之聞見各異槪可推知草記所請外加劃數千結令道伯量宜均俵俾無勒徵之弊新還代捧事方春接濟之有難支繼誠如卿等之言而道狀旣如此尤甚邑四分一之次稍實處則營邑相議從便代捧事分付民事所關中夜呼燭使有司堂上問議於時任三相卽爲草記則不敢放心達夜苦待而促飭之後今始來呈已極稽緩廟堂入啓文書事體又何如況災結區劃有此誤書極爲未安前此雖多似此做錯以淵魚不察之意含垢者屢矣又況城餉之無敢輕請捧留昨年卿等所奏何等申嚴而民事雖重該道之循例枚擧爲有司者不能提醍於卿等若此則有司之稱名實不副此有司堂上行公之後專不致意每每如此萬萬駭然當該曹司有司堂上李時秀爲先從重推考三南年分狀啓上來間無敢公退事卿等嚴飭可也事命下矣事目災二千五百結外加劃二萬結合爲二萬二千五百結惟此特敎加劃之命實是爲湖民曠絶之惠澤仰體德意一一均俵俾無把束白徵之冤事仍爲嚴飭雙樹安興軍餉仍留受去邑事臣等之遽請從施致勤提飭誠不勝萬萬惶悚毋論三等邑一竝輸納於本城及本鎭事分付道臣何如傳曰允城餉事旣聞之後朝家軫念民弊之道不可旣許旋停三等邑中如何措處爲可前伯自湖中還來詳問便否更爲指一草記可也
정조 19년
蔡弘遠以備邊司言啓曰卽見忠淸監司柳焵狀啓則以爲道內穀摠素稱不敷而今年穡事又此失稔窮春民艱可以預料其所接濟惟靠還分而顧今本道則最被災荒兩南則俱幸豐登嶺南湖南兩道中穀簿有裕處無論某樣穀限三萬石特爲移轉以爲及時運來均排糴糶事請令廟堂稟旨分付矣取考本道今年分留成冊則各穀合爲四十四萬三千餘石道內五十四邑雖如法分留苟能精約分俵則足可支繼於種糧設或有如干不足量宜加分則庶免乏絶之患至於兩南移轉道臣所請似欠斟量嶺南則嶺阨阻隔海路險遠轉輸一款有難輕議湖南則昨冬今春移送耽羅之數至於二萬六千包之多且經大賑沿邑穀簿無不枵然今又割出許多穀物則實有主客俱困之慮以此以彼實難許施狀啓內辭意置之何如傳曰允湖南事勢果如此嶺南亦然而本道艱食亦不可不念多少間生穀貯穀之方更令道臣狀聞事分付可也
정조 19년
蔡弘遠以備邊司言啓曰卽見忠淸監司柳焵狀啓則以爲藍浦縣癸丑條稅穀通津沈沒米七百三十六石零太七十二石零改納一款限明秋姑許停退事請令廟堂稟旨分付矣本縣連年失稔民情在所當念今此通津沈沒之穀事體與當年稅穀有異舊還拯劣皆許停退此一款亦宜在參量之科依狀請限明秋姑許停退事分付何如傳曰允當初改色之擧豈是益下之政乎況以錢較穀價不相當不可但以白徵言此等處正合留意卿等與諸有司相議更爲草記可也
정조 19년
蔡弘遠以備邊司言啓曰關西先運襦衣二百四十領紙衣三百領照數捧上稱量綿品紙品亦爲看審後仍爲監封逢授於齎去禁軍處沿路輸運及本道頒給等節各別惕念事更爲措辭關飭之意敢啓傳曰知道
정조 19년
蔡弘遠以都摠府言啓曰今日入直內三廳武兼禁軍及軍兵等當爲中日習射而宗廟冬享大祭齋戒相値不得爲之之意敢啓傳曰知道
정조 19년
蔡弘遠以壯勇營言啓曰本營哨官依備邊司郞廳例仕滿十五朔六品遷轉事曾有定式矣哨官孔述祖已滿十五朔六品遷轉之意分付銓曹何如傳曰允
정조 19년
蔡弘遠以訓鍊都監言啓曰依傳敎本局千摠李殷福改差其代坡州前牧使曺允精差下之意敢啓傳曰知道
정조 19년
副校理李福潤箚曰伏以臣得伏見傳敎下者言言丁寧字字懇惻至以苟使一心對越聽於無聲則雲臺所聞予豈不聞爲敎臣不勝莊誦欽仰之至伏惟殿下寅畏之念對越之誠無時或弛宜可以仰格天心轉災爲祥而仁愛之天若是警告有如耳提而面命者何哉臣聞遇災而懼則災可弭也求言而用則言可致也今殿下遇災而已懼之矣求言而將用之矣誠如是也今日之雷安知不爲轉移之一大幾哉臣竊伏見我殿下以上聖之姿當有爲之時聰明睿智卓越百王典學求治出於至誠殿下之所自期臣民之所仰望曷嘗在於漢唐以下而臨御二十年治效愈邈聖心獨勞就其易知易見者言之朝象有委靡之歎生民有困悴之患紀綱無振刷之望言路無開廣之效懲討不行義理不明可憂之端不一而足殿下試於燕閒無事之時默自循省則亦豈無惕然警發者乎噫天人一理彼此無間方寸纔動誠僞立見童孺之愚且不可欺況於昊天乎臣不暇輓引古昔試以驗於聖朝者證之近年以來收藏之月轟殷之雷殆無歲無之殿下必惕然驚動廣詢消弭之策汲汲於恤民祛弊之政如恐不及中外人情莫不欽仰聳動以爲天怒可回至治可做而間有言者盡歸文具曾未幾何政令云爲一循前套殿下遇災戒懼之誠反有欠於中庸所云不息則久之義若然則其於以實不以文之道可謂遠矣無異乎冬雷之無歲無之也如使殿下一念寅畏常如冬雷之日則災沴之作必不再於今日矣今殿下應天之道又不過如前日之文具而對越之誠或輟於須臾之頃則安知後之視今不如今之視前乎此臣之所大懼也如欲痛改舊轍務新實德惟在殿下一轉移之間耳夫所謂實德云者亦非高遠新奇之事要不過典學正心親賢來諫而其本則誠而已臣於此又有所感焉今之朝臣欲效補拾之忠而不能感動君父者誠之薄也殿下務盡修省之道而不能昭格上帝者亦豈非誠之未至也若上下交修至誠無間則天人相感之效不難致矣誠之一字固是腐儒陳言而天聽王道舍此無他伏願殿下加意而猛省今日焉如是明日焉如是今年焉如是明年焉如是自强不息無小間斷凡於動靜語默政令施措之間無非誠實底道理則朝象必不至於委靡生民必不至於困悴紀綱可振言路可開懲討可行義理可明天心可以孚格和氣可以導迎災可弭而祥可致曰雨曰暘景星景雲庶幾復覩於今而隱隱之雷不復有聞於收藏之節矣臣識淺學蔑雖當可言之會而實無對揚之望草草數語略貢微見伏願殿下勿以人廢言而俯賜澄省焉答曰省箚具悉所陳當體念矣
정조 19년
乙卯十月初二日辰時上御重熙堂左副承旨入侍時左副承旨李晉秀記事官趙台榮記注官金良倜吳泰曾以次進伏訖上命書傳敎曰卽見雲臺之報啓云以辰時微雷而莫之聞焉苟使予一心對越聽於無聲監生之聞者予豈不聞矧當收藏之節有此隱微之響思傳戒懼之工尤屬目下猛省之第一義減膳文具也求言實際也顧予方寸間間斷如右自訟而闕遺之隱而現微而著於政令施措之外者咨爾喉舌論思言責之臣極言無諱啓我昧昧之思是爲以實不以文之一助又命書傳敎曰關心者耽羅民事也昨年賑濟殫竭誠力而及其入聞塡壑難計其數云罪已貶躬若瘝若恫今見守臣狀本年事又未免失稔言念島民寧欲無言其所賙救之方宜急不可緩昨冬後時之前鑑豈不爲今日之澟然懲羹處乎然而湖南沿邑之未登無異於昨年則爲彼島民忽此沿氓誠亦有所不忍而島民無此陸穀何以活出乎道臣守臣若能悉心經紀步集公私之船船開貿遷之路無泛舟之名而有泛舟之實則固萬幸而此猶不可下手則先令湖南備置萬包穀於沿邑運致與輸去間一從便宜之策而其他節目間事惟在道臣之措處之如何廟堂指揮之又如何朝以右相言爲可而晩見吏判說其所條對尤爲詳盡卽令有司堂上中吏判添載收議第二三四件關問道守臣夜中呼燭如是申諭而有道守臣不能濟活若使一夫不獲則其可曰域中有朝廷朝廷有紀綱乎竝以此意嚴明分付又命書傳敎曰法而不遵無異於無法況守令數遞所關者民事旣曰該道先抄十年內數遞諸邑草記而坡州等邑在其中楊州信川因實病或公格不得闊狹而坡州則反是前倅處地宜戒躁進新倅年紀難責久任欲爲懋實信令之擧先從此等處留意坡州前牧使徐英輔仍任瓜滿前勿移新牧使曺允精用履歷足矣自有次次當爲之職都監千摠作窠遞付仍任牧使除辭朝今日下去所佩密符以遞來牧使之所佩仍佩成送諭書事該房知悉此後草記中諸窠瓜前切勿移擬御覽官案籤紙懸註以爲便覽之地命退承史以次退出
정조 19년
行都承旨趙尙鎭未肅拜行左承旨洪義榮坐右承旨成種仁未肅拜左副承旨李義駿坐直右副承旨李鼎德在外同副承旨李肇源坐直注書趙台榮仕一員未差假注書呂東植仕直事變假注書洪奭周仕
정조 19년
李義駿啓曰大司憲未差執義申禹相掌令黃乃正李明淵持平金銑李明孚在外監察茶時之意敢啓傳曰知道
정조 19년
洪義榮啓曰御營大將李漢豐自鄕上來云卽爲牌招傳授命召何如傳曰允
정조 19년
以戶曹參判曺允亨初度呈辭傳于洪義榮曰許遞副使時無職名令該曹口傳擬入
정조 19년
備忘記忠淸兵使金明遇下直長弓一張長箭一部片箭一部筒兒一箇賜給
정조 19년
傳于洪義榮曰諸承旨持公事入侍待備員詣閤
정조 19년
傳于洪義榮曰下直閫帥守令留待
정조 19년
傳于洪義榮曰軍士房承旨入侍
정조 19년
傳于洪義榮曰堂帥守令入侍
정조 19년
傳于洪義榮曰厚陵參奉權載大入侍
정조 19년
傳于洪義榮曰專對出疆在近副使兼帶詞訟之任許遞刑曹參判前望單子入之待下批牌招察任
정조 19년
刑曹參判前望單子入之金履成落點
정조 19년
承旨前望單子入之蔡弘遠李鼎德落點
정조 19년
洪義榮啓曰新除授都承旨蔡弘履資是嘉善而左承旨洪義榮乃是嘉義座次有違格例何以爲之敢稟傳曰前都承旨仍任持公事先爲詣閤
정조 19년
以右副承旨蔡弘遠牌不進罷職傳旨傳于洪義榮曰只推更爲牌招
정조 19년
以右副承旨蔡弘遠牌不進罷職傳旨傳于洪義榮曰許遞
정조 19년
以吏曹郞廳來言承旨有闕政事取稟傳于洪義榮曰左副承旨許遞與未差之代前望單子入之待下批牌招入直
정조 19년
承旨前望單子入之成種仁李鼎德李肇源落點
정조 19년
傳于洪義榮曰新除授承旨中罷散人敍用
정조 19년
李肇源啓曰新除授右副承旨李鼎德時在慶尙道慶州地斯速乘馹上來事下諭何如傳曰允
정조 19년
傳于洪義榮曰右承旨待下批牌招察任
정조 19년
以右承旨李勉兢牌不進罷職傳旨傳于洪義榮曰只推更爲牌招
정조 19년
以右副承旨李勉兢再牌不進罷職傳旨傳于洪義榮曰許遞
정조 19년
吏曹口傳政事以李亨元爲戶曹參判
정조 19년
呂東植有頉代以閔命爀爲假注書
정조 19년
以監軍單子傳于李義駿曰昨日監軍仍用
정조 19년
李肇源以備邊司言啓曰本司雙樹安興軍餉使之還納本城本鎭事草記批旨城餉事旣聞之後朝家軫念民弊之道不可旣許旋停三等邑中如何措處爲可前伯自湖中還來詳問便否更爲指一草記可也事命下矣依下敎問于前監司李亨元處則以爲昨年餉穀受去等邑俱是尤甚處而今年分等雖爲稍實之次陸輸船運民弊則均道臣之竝請三等邑三分一仍留者似有料量不是過語云矣聖念曲軫民隱特命更爲草記前道臣所論又與道啓所請無異而三等邑之竝許仍留太無區別只兩城鎭軍餉昨年受去邑中今年尤甚處限三分一仍留待明秋還納本城本鎭事分付何如傳曰今番則依道臣狀請施行可也
정조 19년
洪義榮以宗簿寺提調言啓曰本寺草記批旨內更問該道自外如可修改郞廳勿爲下送可也事命下故依批旨內辭意卽爲行關於本道道臣矣卽接江原監司李秉鼎牒報則今此五臺山璿源閣上層後面椽木有頉處馳進奉審則七箇椽木果爲腐傷垂頭是如乎外面旣如此則閣內之致傷不可不慮故當職與地方官從窓隙屢回看審是乎則同椽木上端所付處似有渗漏之痕而腐傷與否終難的知不敢質言於莫重狀聞乙仍于只以外面形止有所馳啓是在果腐傷椽木不可不用以新材則役處雖少閣內竝役勢所必至是乎等以如是牒報爲乎旀當職旣與地方官詳細奉審不啻再三是乎則今雖更使地方官奉審報來是良置必無他見是遣事係時急乙仍于更此論報云矣觀此道臣報辭似有渗漏之痕而腐傷與否自外終難的知云爾則閣內傷處詳細看審然後可以修改而其在愼重之道不可付之於地方官自本寺依例發遣郞廳奉審後趁卽始役之地何如傳曰允
정조 19년
李肇源以工曹言啓曰因宗廟署瓦㽅事草記批旨內自今以後各別精造又各備餘數戶工判看檢與本寺提擧進詣廟內祭器庫納于祭器欌而若此則豈可每番新備亦豈可每年新備乎只於春秋奉審時執頉新備必以新備數爻戶工曹草記以此傳敎載之本署太常戶禮工曹謄錄定式之後若有違越不飭之官員難免重勘行首守僕亦爲嚴治之意一體定式可也事命下矣宗廟祭享所用瓦㽅一百二十五坐餘數二十坐永寧殿祭享所用瓦㽅八十七坐餘數十坐各別精造臣光綮與戶曹判書臣李時秀陪進于祭器庫廟司令金世根眼同奉安于祭器欌仍以草記批旨敬載于本署太常及臣曹戶曹禮曹謄錄以爲定式遵行之意敢啓傳曰知道
정조 19년
李義駿以禁府言啓曰保放罪人李郁延査啓旣已啓下還囚議處之意敢啓傳曰知道
정조 19년
禁府啓目吏曹正郞李運行原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓附過放送爲良如敎又啓目假注書曺錫中原情云云傳旨內辭緣泛稱遲晩刑推得情何如判付啓筵說之外講說尤爲孟浪附過放送使之改修納爲良如敎
정조 19년
領議政洪樂性左議政兪彦鎬右議政蔡濟恭箚曰伏以人事失於下而天戒著於上天人一理孚應若此伏惟我殿下兢兢對越莫或少懈敬天之至德也憧憧宵旰靡不用極愛民之盛念也上天之仁愛雖至宜無警告之端而微微之雷又何發於收藏之月也聲之甚微若存若無聽之者幾希而雲觀之報纔徹求言之敎繼降責窮之勤摯若是求助之懇惻若是戒懼修省之德意洋溢於十行有足以仰格天心俯導人和伏不勝欽仰攢歎之至殿下如欲因警而圖治莫如擇相如欲擇相莫如斥退臣等臣等俱以衰癃蔑劣之姿忝叨輔相之任久已三載近過半年朝象不能淸泰世道不能挽回民生而困悴極矣風俗而頹敗甚矣隨事顚錯觸處昏聵一無裨補全然瘝曠至使一初昭朗之會依舊汨董世界則安得無今日之譴告哉臣等雖欲罄竭衷悃仰答聖意神識昏迷智慮茫昧誠莫知隱現微著之間有何可以仰勉其聖益聖之方者也臣等方惶慓訟愆之不暇又何敢拖長陳腐之說重犯不誠之科哉伏乞聖明亟賜斥免臣等改卜賢德以答天譴以幸國事焉取進止答曰省箚具悉卿等之懇直由一人何有於卿等安心視事仍傳曰此批答遣史官傳諭